III Jornades Cicloturisme Ribera de Xúquer
17 de Diciembre de 2024

Carcaixent

En aquesta ocasió, les jornades es van centrar en la difusió i sensibilització del Camí Natural de l'Antic Trenet, una via verda que discorre sobre l'antiga plataforma del ferrocarril que unia Carcaixent-Dénia i que en l'actualitat es troba en procés de recuperació del traçat original.

El quadre de les ponències es va centrar precisament en l'impacte turístic i socioeconòmic que pot generar en el territori la recuperació i posada en marxa d'un Camí Natural o Via Verda. En el tema tractat, els conferenciants, experts en cicloturisme i partícips en diferents projectes d'àmbit nacional, van aportar els seus punts de vista i experiència, centrant les matèries en aquells aspectes imprescindibles per a convertir una via verda o camí natural en un producte turístic.

Carolina Almiñana, alcaldessa de Carcaixent va obrir l'acte fent referència als participants i agraint la presència a Carcaixent dels ponents, així com la satisfacció que aquestes jornades tingueren lloc per segon any consecutiu en la població, punt d'origen de l'antiga via de ferrocarril. Paqui Momparler, presidenta de la Mancomunitat, va centrar la seua intervenció en l'esforç de la Mancomunitat de la Ribera Alta per a divulgar aquest patrimoni cultural únic a la comarca, memòria d'una època daurada en la qual el comerç de la taronja ho va ser tot a la Ribera. José Manuel Almerich, coordinador de les jornades, va donar pas als conferenciants, destacant l'elevat nivell d'aquests, i presentant a tots i cadascun d'ells.

Jesús Blázquez, copartícip del programa "Experimenta Vías Verdes d'Espanya" de la Secretaria d'Estat de Turisme va fer una extraordinària exposició sobre les vies verdes més concorregudes i conegudes d'Espanya, i com atrauen a un turisme internacional cada vegada més nombrós, desestacionalitzat i de major qualitat que busca a Espanya aquells camins ciclables que li aporten una experiència única. Entre les més importants actuacions va destacar les realitzades pel Consorci de Vies Verdes de Girona, amb una marca pròpia anomenada Pirinexus, com a exemple d'èxit, així com la Via Verda de Zafán o la Via Verda de l'Oli com les més concorregudes d'Espanya. Vicente Collado, Cap del Servei Territorial d'Infraestructures, responsable del manteniment de la Via Verda de Ojos Negros, va aprofundir en el tema dels costos de manteniment de la infraestructura i la repercussió de les millores a les poblacions per on discorre. Diego Ramírez, com a responsable tècnic del Servei de Producte i Territori de Turisme Comunitat Valenciana va comentar la difusió en diferents mercats europeus del cicloturisme a València i Fèlix Tena, periodista i redactor del programa de A Punt, la Via Verda, va comentar el treball periodístic i va presentar un documental realitzat sobre el Trenet Carcaixent-Dénia.

La segona part de les jornades, després d'una pausa per al café va ser més tècnica, i en ella van destacar les experiències com a empreses del sector cicloturisme Spainish Travel i Kolotrip. Graciela Olivert, responsable de Ribera Turisme va posar l'accent en les experiències i nous productes turístics que ofereix la comarca.

També comptarem amb la participació de Javier Guardiola, membre de ASPAYM CV, l'objectiu del qual és ajudar a millorar la qualitat de vida i aconseguir la plena integració en la societat de lesionats medul·lars i grans discapacitats físics. Va parlar com a usuari de camins naturals i les possibles solucions per a fer-los més accessibles.

Finalment, la comissió de seguiment del projecte de recuperació del traçat de l'antic trenet, va analitzar els avanços i projectes de millora pendents, amb la participació de tècnics i regidors de les localitats presents. Al final es va presentar el nou logo realitzat per Mayte Martínez, de Maytemar Disseny Gràfic i Comunicació, a fi de crear una imatge de marca, recognocible capaç d'identificar el camí natural com a element d'atracció turística.

Les Jornades van ser clausurades per Paqui Momparler Orta, presidenta de la Mancomunitat Ribera Alta.